**Gelos pe tot ce te atinge**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Și dac-aș știi că te alintă luna

În nopțile când bate ceasul rece,

Aș declanșa pe mapamond furtuna,

Iar supărarea sigur nu mi-ar trece

Nici dacă toate stelele fugare

În pieptul meu ar deveni comete

Și-ar presăra covor mărgăritare

Cerându-i sufletului trist să ierte

Bătrânul astru ce-și dorește-o clipă

S-atingă trupul alb de nestemată,

Că simt cum mi se frânge o aripă

Când te privește-altcineva o dată.

- Chiar dacă vântu-mi pipăie obraznic

Piciorul gol, n-o face-așa cum tu

Cu buzele te năpusteşti năprasnic

Pe jarul coapsei, câteodată nu

Te pot opri, şi-apoi de ce-aş întoarce

Izvoarele spre matcă, ce dovezi

Mai trebuie să-ţi dau când luna toarce

Pe pieptul meu dantele de zăpezi

Şi-absența ta mă doare pân’ la sânge.

Nu fi gelos pe soare,-n lipsa lui

Sub greutatea iernilor m-aş frânge...

Sunt doar a ta! Iar alţii... Poftă-n cui.

Ioan Grigoraș Liliana Trif